laion/Wikipedia-Exotic huggingface dataset:
ננטקט

ננטקט (באנגלית: Nantucket) הוא אי באוקיינוס האטלנטי במדינת מסצ'וסטס שבארצות הברית, כ-40 קילומטרים מדרום לקייפ קוד. שטח האי 123 קילומטרים רבועים והוא מתנשא לגובה של 33 מטרים בלבד מעל פני הים. האי נודע במיוחד כאתר היסטורי לאומי (National Historic Landmark) כמרכז העולמי של ציד הלווייתנים במאות ה-18 וה-19 וכנמל הבית של הספינה הספרותית "פקווד" ברומן של הרמן מלוויל, "מובי דיק". באי פועל שדה תעופה (Nantucket Memorial Airport), וחברת תעופה (Nantucket Airlines) מפעילה אליו טיסות סדירות מקייפ קוד. תושבי האי המקוריים היו בני שבט הוָומפּאָנוֹאָג (Wampanoag) ושם האי בלשונם הוא "ארץ רחוקה". האי התגלה יחד עם שכנו מרתה'ס ויניארד בשנת 1602 על ידי האדמירל ברת'ולומיו גוסנולד (Bartholomew Gosnold), שסיפח אותו לכתר הבריטי. בשנת 1641 רכש את האי תומאס מת'יוס וסיפח אותו למדינת ניו יורק. ההתיישבות באי החלה ב-1659 על ידי מתיישבים מאגודת הידידים ("קוויקרים") ממסצ'וסטס, וב-1671 הוכרזה בו עיר. ניסיונות לפתח באי חקלאות נכשלו, ויישוביו הפכו לתחנות דיגים עונתיות. במאה ה-18 הפך ננטקט למרכז עולמי של ציד לווייתנים והפך לאחד המקומות העשירים ביותר בארצות הברית ולאחד מרכוזי מתקני ההפקה הגדולים בעולם לשמן לווייתנים, לחֵלֶב הראשתן גדול-הראש ולענבר אפור. בשנים אלה פקדו את נמל ננטקט בעונת ההפקה 150 ספינות בעונה. נמל ננטקט היה הנמל האטלנטי העמוס ביותר לאחר ניו יורק ובוסטון. ב-1846 פרצה שרפה שהרסה לחלוטין את העיר העיקרית באי. בשנות החמישים של המאה ה-19 פגע משבר כלכלי בענף ציד הלווייתנים, עקב מעבר לשימוש באמצעי אנרגיה אחרים לתאורה. בשל כך התדרדר מצב האי, האוכלוסייה קטנה והפכה ענייה יותר ומבנים רבים ננטשו. בדיעבד, סייע הדבר לשימורם של מבנים ומתקנים שנותרו כפי שהיו בלא פיתוח עד אמצע המאה ה-20, דבר שהפך את המרכז ההיסטורי של ננטקט לאחד הגדולים ביותר בארצות הברית. לקראת סוף המאה ה-19 החלה להיווצר באי תעשיית תיירות ונופש מרפא בזכות אוויר הים הצלול וטבילה במי האוקיינוס. בשנות ה-50 של המאה ה-20, במקביל לצמיחתו של האי השכן, מרתה'ס ויניארד, כאתר נופש, התקדמה גם הפיכתו של ננטקט לאתר תיירות, נופש ומורשת. האי ננטקט מוזכר בסרט "ממזרים חסרי כבוד" של קוונטין טרנטינו, בסצנה שבה קולונל לנדה (כריסטוף ואלץ) מבקש חלקת אדמה באי כחלק מהעסקה על קבלת חסינות מפני העמדה לדין על פשעי מלחמה. הסרט הקיץ של 42' שעלילתו מתרחשת באי, הופק שם בשנת 1971. ברומן "מובי דיק" שכתב הסופר הרמן מלוויל, חלקים משמעותיים מן העלילה מתרחשים באי. מדיה וקבצים בנושא ננטקט בוויקישיתוף אתר האינטרנט הרשמי של ננטקט (באנגלית) אתר איגוד לשכות המסחר של ננטקט (באנגלית) עומר נובינסקי, זהירות, ברווזים חוצים! מאמר תיירותי (בעברית) ננטקט, באתר אנציקלופדיה בריטניקה (באנגלית) ננטאקט (מסצ'וסטס), דף שער בספרייה הלאומית היסטוריה של ננטקט באתר לשכות המסחר של ננטקט
מוזיאון הונג קונג לאמנות

מוזיאון הונג קונג לאמנות או המוזיאון לאמנות של הונג קונג (באנגלית: Hong Kong Museum of Art; סינית: 香港藝術館) הוא המוזיאון המרכזי לאמנות בהונג קונג. המוזיאון ממוקם באזור צים שא צוי בדרום קאולון, לחוף נמל ויקטוריה ולמול האי הונג קונג. המוזיאון הוקם בשנת 1962 ביוזמת מועצת העיר כחלק מהגלריה לאמנות של הונג קונג אשר ממוקמת בבניין עיריית הונג קונג, באזור סנטרל של האי. בשנת 1991 עבר המוזיאון למבנה הנוכחי, הממוקם בדרך סאלסברי 10, בסמוך למרכז התרבות של הונג קונג ולמוזיאון החלל של הונג קונג. המוזיאון מנוהל וממומן על ידי מחלקת התרבות של ממשלת הונג קונג. במוזיאון מוצגת אמנות סינית היסטורית ומודרנית. המוזיאון מציג תערוכות מתחלפות של ציורים, רישומים, קליגרפיה, פסלים ואמנות שימושית. אחד מאגפי המוזיאון - המציג תערוכה של כלי תה, ממוקם בבית פלגסטאף שבפארק הונג קונג. בית פלגסטאף מדיה וקבצים בנושא מוזיאון הונג קונג לאמנות בוויקישיתוף אתר האינטרנט הרשמי של מוזיאון הונג קונג לאמנות מוזיאון הונג קונג לאמנות, ברשת החברתית פייסבוק מוזיאון הונג קונג לאמנות, ברשת החברתית אינסטגרם מוזיאון הונג קונג לאמנות, סרטונים בערוץ היוטיוב
אניקה סרנסטאם

אניקה סרנסטאם (Annika Sörenstam; נולדה ב-9 באוקטובר 1970) היא שחקנית גולף מקצוענית שוודית שהישגיה מדרגים אותה כאחת משחקניות הגולף המוצלחות ביותר בהיסטוריה. לפני שפרשה מגולף תחרותי בסיום שנת 2008, היא זכתה ב-90 תחרויות בינלאומיות כמקצוענית, ובכך נהייתה שחקנית הגולף שזכתה באליפויות הרבות ביותר. היא זכתה ב-72 תחרויות התאחדות הגולף המקצוענית לנשים (LPGA) רשמיות בכללן עשר מייג'ורס ו-18 תחרויות בינלאומיות אחרות, והיא עומדת בראש רשימת המרוויחות בתולדות הLPGA, עם סכום של למעלה מ-22 מיליון דולר – למעלה מ-8 מיליון דולר מהבאה אחריה ברשימה. מאז 2006 מחזיקה סרנסטאם באזרחות כפולה אמריקאית ושוודית. היא זכתה שמונה פעמים בתואר "שחקנית השנה" ובשישה פרסי Vare Trophies שניתנים לשחקן בLPGA עם הניקוד הממוצע הנמוך ביותר בעונה, היא שחקנית הגולף היחידה שקלעה למטרה ב-59 תחרויות. היא מחזיקה בשיאים שונים בספורט הגולף הנשי בכללם הניקוד הנמוך ביותר לעונה: 68.6969 ב-2004. היא ייצגה את אירופה בגביע Solheim Cup שמונה פעמים בשנים 2007-1994, סרנסטאם היא הספורטאית הרווחית ביותר בתחרות בכל הזמנים. סרנסטאם עשתה היסטוריה בתחרות Bank of America Colonial ב-2003 כשהייתה האישה הראשונה ששיחקה בתחרות הגברים ה-PGA Tour מאז 1945. לעיתים היא ידועה רק כ"אניקה" (Annika). היא זכתה לתהילה של שחקני גולף גברים באותה הדרך: ארני (ארנולד פלמר), ג'ק ניקלאוס וטייגר (וודס). עסקיה מחוץ לגולף כוללים את אקדמית הגולף אניקה, תכנון מסלול גולף, מותג מוצרי אניקה, וקרן צדקה. בשנת 2004 זכתה בפרס הספורט העולמי של לוריוס לספורטאית השנה, פרס אליו הייתה מועמדת לזכייה ארבע פעמים נוספות. ב-2021 העניק לה נשיא ארצות הברית דונלד טראמפ את מדליית החירות הנשיאותית. מדיה וקבצים בנושא אניקה סרנסטאם בוויקישיתוף אתר האינטרנט הרשמי של אניקה סרנסטאם אניקה סרנסטאם, ברשת החברתית פייסבוק אניקה סרנסטאם, ברשת החברתית אקס (טוויטר) אניקה סרנסטאם, ברשת החברתית אינסטגרם אניקה סרנסטאם, באתר olympedia.org אניקה סרנסטאם, באתר אנציקלופדיה בריטניקה (באנגלית) האקדמיה של אניקה במועדון ריוניון, reunionresort.com הביוגרפיה של אניקה סרנסטאם מידע על אניקה סרנסטאם, golfstarsonline.com סוכנויות הידיעות, גולף: אניקה סורנסטאם תפרוש בתום העונה, באתר ynet, 13 במאי 2008 פרנק ליצקי, הניו יורק טיימס, מי כמוה יודע שהמשחק הזה כולל הרבה יותר מכדור ומחבט, באתר הארץ, 26 במאי 2008 דודי כליפא, והיא דווקא רצתה להיות כמו ביורן בורג, באתר הארץ, 18 במאי 2003 ניצחונות רשמיים בקריירה, lpga.com הנשים הפתוחה של ארצות הברית, asapsports.com‏, 3 ביולי 2006
נגונג פינג 360

נגונג פינג 360 (באנגלית: Ngong Ping 360; בסינית: 昂坪) הוא מתחם תיירות הממוקם באי לנטאו שבהונג קונג. המתחם כולל רכבל וכפר שעשועים. בעת הקמתו כונה הרכבל "פרויקט רכבל טונג צ'אנג" (Tung Chung Cable Car Project) ובשנת 2005 שונה שמו לשם הנוכחי. הרכבל מקשר בין טונג צ'ונג שעל החוף הצפוני של לנטאו לכפר השעשועים נגונג פינג הנמצא בסמוך למנזר פו לין ולבודהה טיאן טאן ברמת נגונג פינג. רכבל נגונג פינג נמצא בבעלות תאגיד MTR ‏- התאגיד המפעיל את מערכת הרכבת התחתית של הונג קונג והרכבות העיליות של הונג קונג. בשנת 2000 הציעה ממשלת הונג קונג במכרז הקמת רכבת בשיטת בנה-הפעל-העבר (BOT) במטרה לקשר את תחנת הרכבת התחתית של הונג קונג בטונג צ'ונג לאתרי התיירות בנגונג פינג (הבודהה הגדול ומנזר פו לין). מטרת הפרויקט הייתה להקל על הגישה לאתר התיירות, שעד אז הייתה באמצעות כבישים הרריים ולקחה זמן רב. הקמת הרכבל החלה בראשית שנת 2004. המערכת תוכננה להתחיל את פעולתה ב-24 ביוני 2006 אולם בעת ניסוי הרצה שנערך ב-17 ביוני התנגשו שתי קרוניות זו בזו בתחנת נגונג פינג. תיקון התקלה דרש את דחיית מועד הפתיחה הרשמי. במשך כחודשיים תוקנו הנזקים ושופרה המערכת, וב־30 באוגוסט 2006 החל שבוע הרצה נוסף. הרכבל נפתח רשמית ב-18 בספטמבר 2006. בהתאם לכללי פנג שווי נמכרו רק 1,688 כרטיסים ביום הפתיחה (מספר מזל). מספר תקלות אירעו ברכבל במהלך השנים, החמורה שבהם אירעה בעת ניסוי בדיקת עומס של כבלי הרכבל, ב-11 ביוני 2007 עת שאחד הקרונות נפל והתרסק. מאחר שמדובר היה בניסוי לא היו אנשים בקרון ולא היו נפגעים, אולם נערכה חקירה לבדיקת סיבת התקלה ונבדקו טענות של רשלנות בתחזוקת הרכבל. בעקבות האירוע, לקחה על עצמה חברת MTR את האחריות להפעלת הרכבל מחברת סקיירייל-ITM, אשר בנתה והפעילה אותו קודם לכן. הרכבל שב לפעולה ב-23 בדצמבר. באפריל 2009 הותקנו ברכבל קרונות בעלי רצפה שקופה המכונים "קרונות בדולח" (Crystal Cabin). אורכו של הרכבל 5.7 קילומטרים והוא מקשר בין תחנת הרכבת התחתית של הונג קונג בטונג צ'ונג לבין נגונג פינג. הרכבל עובר בסמוך לשדה התעופה הבינלאומי הונג קונג. שמונה מגדלים נושאים את קווי הרכבל. חמישה מהמגדלים מצויים בתוך שמורת הטבע שבמרכז האי לנטאו, והרכבל חולף מעל השמורה. משך הנסיעה ברכבל 25 דקות, כך שמהירותה היא פחות מ14 קמ"ש. קו הרכבל יוצא מתחת טונג צ'ונג, מגיע לתחנת הטיה באי צ'ק לאפ קוק (האי עליו נמצא שדה התעופה), ושם פונה הרכבל ב-60 מעלות, וחוצה את מפרץ טונג צ'ונג. הרכבל ממשיך במעלה רמת לנטאו עד תחנת הטיה נוספת בסמוך לניי לאק שאן. במהלך הנסיעה ברכבת ניתן לראות את נופי שמורת הטבע, את שדה התעופה ואת בודהה טיאן טאן. קו הרכבל תוכנן על ידי קבוצת לייטנר (Leitner Group). תחנות שינוי הזוויות מאפשרות את שינוי זווית הנסיעה. בתחנות אלה מוסרות הקרוניות אוטומטית מהכבל המוביל אותם עד התחנה, ומולבשות על כבל אחר על מנת להמשיך את הנסיעה בזווית שונה. בכל אחת מהקרוניות מקומות ישיבה ל-10 נוסעים, ומקומות עמידה ל-7 נוסעים נוספים. הרכבל מסוגל להסיע כ-3,500 נוסעים מדי שעה. כפר השעשועים נגונג פינג נבנה בסמוך לתחנת נגונג פינג של הרכבל. הכפר, ששטחו 15,000 מ"ר כולל בנוי בסגנון אדריכלות סיני מסורתי, וכולל מתקני שעשועים הנוגעים לחייו של בודהה, וכן חנויות ומסעדות. מדיה וקבצים בנושא נגונג פינג 360 בוויקישיתוף אתר האינטרנט הרשמי של נגונג פינג 360 ונדי לאונג ואלברט וונג, חששות לדחיית יום הפתיחה - דיווח על התקלה בניסוי ההרצה, עיתון הסטנדרט של הונג קונג, מיום 19 ביוני 2006 מספר מזל של כרטיסים נמכרו ביום הפתיחה, כתבה של עיתון הסטנדרט של הונג קונג מיום 14 בספטמבר 2006 חקירה נגד חברת סקיירייל, מפעילת הרכבל, בגין תאונה שאירעה
מוזיאון החלל של הונג קונג

מוזיאון החלל של הונג קונג (באנגלית: Hong Kong Space Museum; בסינית: 香港太空館) הוא מוזיאון חלל ואסטרונומיה הממוקם ברחוב סאלסבורי בצים שא צוי שבדרום קאולון בהונג קונג והוא מנוהל וממומן על ידי מחלקת הפנאי והתרבות של הממשל המקומי. הרעיון להקים בהונג קונג פלנטריום הוצע לראשונה בשנת 1961 על ידי המועצה העירונית של הונג קונג. ממשלת הונג קונג החליטה להקים את הפלנטריום בצים שא צוי במטרה שישמש בסיס למוזיאון חלל. בשנת 1974 נרכש פלנטריום מחברת קארל זיס (Carl Zeiss AG) במחיר של 3,050,000 דולר הונג קונגי. הקמת המבנה החלה בשנת 1977 והמבנה נפתח ב-8 באוקטובר 1980. למוזיאון שני אגפים. באגף המזרחי מצוי הפלנטריום וכן אולם תצוגה בנושא החלל ומשרדים. האגף המערבי נבנה בשלב מאוחר יותר ובו אולם תצוגה בנושא אסטרונומיה, חדר הרצאות וחנות. שטחו של הפלנטריום 8,000 מ"ר, ולו כיפה דמוית ביצה. מדיה וקבצים בנושא מוזיאון החלל של הונג קונג בוויקישיתוף אתר האינטרנט הרשמי של מוזיאון החלל של הונג קונג מוזיאון החלל של הונג קונג, ברשת החברתית פייסבוק מוזיאון החלל של הונג קונג, ברשת החברתית אינסטגרם
מוזיאון המדע של הונג קונג

מוזיאון המדע של הונג קונג (באנגלית: Hong Kong Science Museum; בסינית מסורתית: 香港科學館; בסינית מפושטת: 香港科学馆) הוא מוזיאון מדע הממוקם באזור צים שא צוי מזרח, בחצי האי קאולון שבהונג קונג, בסמוך למוזיאון להיסטוריה של הונג קונג. במוזיאון 18 אולמות תצוגה ובהם כ-500 מוצגים ותערוכות המיועדים בעיקר לילדים ומדגימים עקרונות פיזיקליים ומדעיים בנושאי אור, קול, תנועה, חשמל ומגנטיות, מתמטיקה, מדעי החיים, תחבורה, גאוגרפיה, מטאורולוגיה, מדעי המחשב, תקשורת, שימור אנרגיה ומדעי ייצור מזון. בין המוצגים סימולטור נסיעה ברכב, מתקן בגובה 22 מטרים המדגים הפיכת אנרגיה פוטנציאלית לאנרגיה קינטית. המוזיאון להיסטוריה של הונג קונג פארק המדע של הונג קונג מדיה וקבצים בנושא מוזיאון המדע של הונג קונג בוויקישיתוף אתר האינטרנט הרשמי של מוזיאון המדע של הונג קונג מוזיאון המדע של הונג קונג, ברשת החברתית פייסבוק
הרפון (טיל)

הרפון (באנגלית: Harpoon, "צלצל") הוא טיל נגד ספינות, מונחה מכ"ם אקטיבי, מתוצרת חברת בואינג האמריקנית. פותח על ידי חברת מקדונל דאגלס בשנת 1977, והותאם לשיגור מספינות, צוללות, מטוסים וסוללות קרקעיות להגנת חופים. עד שנת 2004 יוצרו מעל 7,000 טילי הרפון. הטיל פותח כטיל ים-ים עבור הצי האמריקני, ובשנת 1979 פותחה גרסה לשיגור ממטוסים. הטיל נמכר, בין השאר, לאיחוד האמירויות הערביות, אוסטרליה, מצרים, דנמרק וישראל. ספינות הטילים מדגמי סער 4, סער 4.5, סער 5 וסער 6 של חיל הים הישראלי חמושות בטיל זה, בנוסף לטיל גבריאל הישראלי. שמו העברי של הטיל הוא: כנרית. RGM-84 - טיל ים-ים לשיגור מספינות, משנת 1977. AGM-84 - טיל אוויר-ים לשיגור ממטוסים, משנת 1979. UGM-84 - טיל ים-ים לשיגור מצוללות, משנת 1981. SLAM - טיל קרקע-ים לשיגור מסוללות קרקעיות, משנת 1990. הרפון בלוק II - דגם משופר, משנת 1997. טיל הרפון נורה ממשגר על סיפון ספינת סער 4 ירי טיל הרפון מספינה מדגם סער 4 ספינה מדגם סער 4 יורה טיל הרפון. מדיה וקבצים בנושא הרפון בוויקישיתוף הרפון באתר בואינג דבורה הדר, ההרפון, "בין גלים" ספטמבר 1976 עמ' 6. ערך זה הוא קצרמר בנושא אמצעי לחימה. אתם מוזמנים לתרום לוויקיפדיה ולהרחיב אותו.
שרון סטודר

שרון מארי סטודר (באנגלית: Sharon Marie Stouder; ‏9 בנובמבר 1948 – 23 ביוני 2013) הייתה שחיינית אמריקאית, אלופה אולימפית ושיאנית עולם. הייתה לשחיינית הראשונה בהיסטוריה שזכתה ב-4 מדליות אולימפיות באולימפיאדה אחת, מהן 3 זהב ואחת כסף, תוך כדי קביעת 3 שיאי עולם חדשים. סטודר נולדה באלטדנה, קליפורניה. היא החלה לשחות בגיל 3 ובגיל 8 החלה להשתתף בתחרויות שחייה. התאמנה בהדרכתו של דון גמבריל. סטודלר היא בוגרת אוניברסיטת סטנפורד. במשחקים הפאן אמריקאיים שנערכו בסאו פאולו, ברזיל בשנת 1963 זכתה סטודר בשתי מדליות זהב במשחה שליחות 4x100 מטר חופשי בתוצאה של 4:15.7 דקות ובמשחה שליחות 4x100 מטר מעורב בתוצאה של 4:49.1 דקות. בתחרות שחייה שנערכה בלוס אנג'לס ביולי 1964 קבעה סטודר במשחה ל-200 מטר פרפר שיא עולם חדש של 2:28.1 דקות. שלושה שבועות לאחר מכן, בתחרות שחייה שנערכה בלוס אלטוס שבקליפורניה היא שיפרה את שיאה העולמי והעמידה אותו על 2:26.4 דקות. באולימפיאדת טוקיו (1964) זכתה סטודר ב-4 מדליות מהן 3 זהב ואחת כסף והייתה לשחיינית המצליחה במשחקים אלו. מדליות זהב במשחה ל-100 מטר פרפר בשיא עולם חדש של 1:04.7 דקות, לפני שיאנית העולם היוצאת אדה קוק מהולנד (1:05.6 דקות) וקתי אליס מארצות הברית (1:06.0 דקות), במשחה שליחות 4x100 מטר חופשי בשיא עולם חדש של 4:03.8 דקות, לפני אוסטרליה (4:06.9 דקות) והולנד (4:12.0 דקות) ובמשחה שליחות 4x100 מטר מעורב בשיא עולם חדש נוסף של 4:33.9 דקות, לפני הולנד (4:37.0 דקות) וברית המועצות (4:39.2 דקות). מדליית כסף במשחה ל-100 מטר חופשי בתוצאה של 59.9 שניות, אחרי דון פרייזר שיאנית העולם מאוסטרליה שזכתה בפעם השלישית ברציפות במשחה זה בשיא אולימפי חדש של (59.5 שניות) ולפני אליס (1:00.8 דקות) ובכך הייתה לשחיינית השנייה בהיסטוריה אחרי פרייזר ששחתה משחה זה מתחת לדקה. לאחר שזכתה פעם נוספת באליפות ארצות הברית בשחייה (בריכה של 25 יארד) במשחה ל-100 יארד פרפר, נאלצה סטודר לפרוש בגיל צעיר משחייה תחרותית בשל סדרת פציעות. סטודר ניסתה שוב להשתתף באולימפיאדה, אך במבחנים האמריקאים שנערכו לאולימפיאדת מקסיקו סיטי (1968) היא החמיצה את ההזדמנות בשתי מאיות השנייה בלבד. בשנת 1964 זכתה סטודר בתואר שחיינית השנה בעולם על ידי ספורטס אילוסטרייטד, ABC, וסווימינג וורלד. בשנת 1972 זכתה סטודר להכלל בהיכל התהילה הבינלאומי של השחייה. מדיה וקבצים בנושא שרון סטודר בוויקישיתוף התפתחות שיא העולם במשחה ל-100 מטר פרפר התפתחות שיא העולם במשחה ל-200 מטר פרפר שרון סטודר, באתר olympedia.org שרון סטודר, באתר "Find a Grave" (באנגלית) שרון סטודר מנצחת ב-100 מטר פרפר באולימפיאדת טוקיו, סרטון באתר יוטיוב PAN AMERICAN GAMES - SWIMMING AND DIVING, באתר gbrathletics Cathy Ferguson;Kathy Ellis;Cynthia Goyette;Sharon Stouder (Usa)‎, באתר LIFE Stouder, Sharon M. - Swimming - b. Nov. 9, 1948, Altadena, CA, באתר HickokSports.com SHARON STOUDER (USA) - 1972 Honor Swimmer, באתר International Swimming Hall of Fame
פירסט אייד קיט

פירסט אייד קיט (באנגלית: First Aid Kit; באופן מילולי: ערכת עזרה ראשונה) היא צמד מוזיקלי שוודי המשתייך לסוגה המוזיקלית פולק ואינדי פולק ומורכב מהאחיות ג'והנה וקלרה סודרברג (Söderberg), ילידות סטוקהולם. האחיות כתבו והלחינו את מרבית השירים באלבומיהן. עד כה הוציא הצמד EP בשם "Tangerine" שיצא ב-2008 ואלבום בשם "The Big Black & The Blue" שיצא בשנת 2010 מהם יצאו שלושה סינגלים. האחיות חתומות בחברת התקליטים העצמאית השוודית "Rabid Records". מדיה וקבצים בנושא פירסט אייד קיט בוויקישיתוף אתר האינטרנט הרשמי של פירסט אייד קיט (באנגלית) פירסט אייד קיט, ברשת החברתית פייסבוק פירסט אייד קיט, ברשת החברתית אקס (טוויטר) פירסט אייד קיט, ברשת החברתית אינסטגרם פירסט אייד קיט, סרטונים בערוץ היוטיוב פירסט אייד קיט, במסד הנתונים הקולנועיים IMDb (באנגלית) פירסט אייד קיט, באתר Rotten Tomatoes (באנגלית) פירסט אייד קיט, באתר Metacritic (באנגלית) פירסט אייד קיט, באתר אפל מיוזיק (באנגלית) פירסט אייד קיט, באתר ספוטיפיי פירסט אייד קיט, באתר סאונדקלאוד (באנגלית) פירסט אייד קיט, באתר Last.fm (באנגלית) פירסט אייד קיט, באתר AllMusic (באנגלית) פירסט אייד קיט, באתר MusicBrainz (באנגלית) פירסט אייד קיט, באתר דיזר פירסט אייד קיט, באתר Yandex.Music (ברוסית) פירסט אייד קיט, באתר Discogs (באנגלית) פירסט אייד קיט, באתר Songkick (באנגלית) פירסט אייד קיט, באתר Genius פירסט אייד קיט, באתר SecondHandSongs פירסט אייד קיט, באתר בנדקמפ פירסט אייד קיט, באתר בילבורד (באנגלית) פירסט אייד קיט, באתר טיידל (באנגלית) פירסט אייד קיט, באתר אמזון מיוזיק ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
תיבה

האם התכוונתם ל... תיבה (רהיט) תיבה (גאומטריה) – גוף תלת-ממדי שצלעותיו וזוויותיו ישרות תיבה (מוזיקה) – קבוצה קטנה של תווים תיבה (כתב) – הביטוי של מילה בכתיבה משה בתיבה – מסיפורי המקרא תיבת גומא – תיבה עשויה גומא אליה הוכנס משה תיבת נח – מסיפורי המקרא תיבה (בית כנסת) – כינוי לההיכל וארון הקודש בימי קדם, מקום אחסונם של ספרי התורה בבית הכנסת שכונה בעבר תיבה (כיום: ארון קודש/היכל). תיבה (מחשב) – כעין ״חלונית״ קטנה בתוך טבלה (כלומר- כל חלק בטבלה שהוא מקום לכתוב בו, קרוי ״תיבה״). תבה (פירושונים)
נמל התעופה מרסיי-פרובאנס

נמל התעופה מרסיי-פרובאנס (בצרפתית: L’aéroport de Marseille Provence) ממוקם בקרבת העיר מרסיי בדרום צרפת והוא אחד משני נמלי התעופה המשרתים את חבל פרובאנס והתיירות המבקרת בו. הוא מדורג במקום החמישי בין שדות התעופה בצרפת מבחינת היקף תנועת הנוסעים בו, ומדורג במקום השלישי מבחינת היקף תנועת המטען בו. נמל התעופה שוכן בסמוך לעיר מריניאן (Marignane),‏ 27 קילומטרים מצפון-מערב למרסיי ובמרחק דומה מן העיר אקס-אן-פרובאנס. הוא ממוקם על חופו המזרחי של אגם Berre ‏(Etang de Berre) ואחד משני מסלוליו בנוי בחלקו על גבי סוללה שנבנתה על מימי האגם. בנמל התעופה, שמיתג עצמו תחת האותיות mp, שני טרמינלים הממוקמים מצפון למסלולים. בטרמינל הראשי (mp1)‏ 19 גשרי עלייה למטוסים. השני (mp2), הפועל ללא גשרי עלייה למטוסים, משמש לטיסות Low Cost בלבד. בשנת 2009 פעלו מנמל התעופה 35 חברות תעופה, מהן 6 חברות Low Cost. הן הפעילו טיסות אל 78 יעדים ב-27 מדינות – טיסות פנים בצרפת וטיסות למערב אירופה, לצפון אפריקה ולמדינות הים התיכון וכן לקנדה. באותה שנה עברו בנמל 7.29 מיליון נוסעים וכ-49 אלף טונות מטען ב-122,664 תנועות מטוסים. נמל התעופה משמש גם כבסיס המרכזי של שירותי התעופה לכיבוי אש של משרד הפנים הצרפתי. הנמל מנוהל (מאז 1934) על ידי לשכת המסחר והתעשייה מרסיי-פרובאנס, שלה זיכיון לניהול הנמל עד 2017. נמל התעופה החל לפעול בשנת 1922. בשנות השלושים פעל מהנמל (שנקרא אז נמל התעופה מריניאן) שירות טיסות של מטוסי-ים, כולל טיסות של חברת פאן אמריקן. ב-1944 נהרס הנמל על ידי הצבא הגרמני. ב-1961 נבנה בנמל הטרמינל העיקרי, וב-1996 עבר הנמל מודרניזציה. בתחילת שנות ה-2000 חל מיתון בפעילות נמל התעופה, בין השאר עקב פתיחתו ב-2001 של קו רכבות מהירות בין מרסיי לפריז, שקיצר את זמן הנסיעה ביניהן לשלוש שעות. בשנת 2006 נפתח טרמינל 2 בחלקו המערבי של הנמל במטרה למשוך לנמל תנועה של טיסות זולות. אל על מפעילה 3 טיסות שבועיות מהנמל לתל אביב. בפברואר 2019 פורסם שריינאייר תפעיל 3 טיסות שבועיות בין הנמל לתל אביב החל מ-29 באוקטובר 2019. ב-6 בפברואר 1989 התרסקה למים בעת ההמראה מנמל התעופה טיסת מטען של חברת Inter Cargo Service (חכורה על ידי Royal Air Maroc). על המטוס לא היו נוסעים. שלושת אנשי הצוות שהיו בו נספו. ב-26 בדצמבר 1994 נחתה בנמל התעופה טיסה של חברת אייר פראנס, שנחטפה בנמל התעופה של אלג'יר על ידי טרוריסטים אסלאמיים (טיסה 8969). באותו יום נהרגו החוטפים ושוחררו הנוסעים בפעולה של יחידת הלוחמה בטרור של הז'נדרמריה הצרפתית (GIGN). במהלך פעולת החילוץ ירו החוטפים אש אוטומטית לעבר מגדל הפיקוח של נמל התעופה. נמל התעופה הבינלאומי סנט-אכזופרי נמל התעופה אז'אקסיו נפוליאון בונפרטה אתר האינטרנט הרשמי של נמל התעופה מרסיי-פרובאנס (בצרפתית) אתר האינטרנט הרשמי של נמל התעופה מרסיי-פרובאנס (באנגלית) אתר האינטרנט של נמל התעופה. http://www.journaldunet.com/economie/transport/activite-des-aeroports.shtml. http://www.mrsairport.com/eng/aero/aero_dc.jsp. http://www.bluegrassairlines.com/bgas/clip01.htm ראו להרחבה en:LGV Méditerranée. מיכל רז-חיימוביץ', ‏ריאנאייר ממשיכה להתרחב בישראל: תשיק קו ת"א-מרסיי, באתר גלובס, 20 בפברואר 2019 http://aviation-safety.net/database/record.php?id=19890206-0.
מעשה קניין

במשפט העברי, אין מועיל הסכמת שתי צדדים לעסקה בכדי שהעסקה תחייב את שתי הצדדים אלא נצרך גם מעשה קניין וכל עוד לא נעשה המעשה קניין, העסקה איננה מחייבת אף אם שני הצדדים הגיעו להסכמות ביניהם. ישנם מספר קנינים ולכל סוג עסקה יש את הקניין או הקנינים המתאימים לו. ההסבר הרווח בדבר הצורך המעשה הקניין הוא שבלא מעשה קניין אין גמירות דעת, ישנה מחלוקת בנוגע ליחס בין מעשה הקניין וגמירות הדעת. יש מקורות מהם עולה שמעשה הקניין הוא סימן לקיומה של גמירות דעת. לעומת זאת, יש מקורות מהם עולה שמעשה הקניין גורם ליצירת גמירות הדעת, כפי שכתב אביו של החזון איש: כלל גדול יהיה לך בקניינים, דעיקר הקנין הוא שיגמור בלבו להקנות הדבר לחבירו וחבירו יסמוך דעתו עליו. שתי עמדות אלה מניחות שגמירות הדעת היא העיקר ומכאן שבאופן עקרוני ניתן להעביר בעלות כאשר ישנה גמירות דעת גם ללא מעשה קניין. בניגוד לכך, יש הטוענים שמעשה הקניין הוא תנאי הכרחי להעברת הבעלות ולא משום שבמעשה קניין יש גמירות דעת, ולא ניתן להעביר בעלות ללא מעשה קניין, כפי שכתב הרב א"מ חברוני: נראה לכן דגדרי הקנינים הם, שהלכה למשה מסיני שאין המקח נקנה בדברים ובעי מעשה הקנין. ערך מורחב – דבר שלא בא לעולם אף שניתן לקנות כל דבר, דבר שעוד לא קיים ורק ייווצר בהמשך, כגון פירות שעוד לא גדלו, אי אפשר לקנות. בטעם הדבר ישנן כמה דעות הקשורות למחלוקת האמורה, רבי אלחנן וסרמן בספרו קובץ שעורים מסביר שלדעת המהר"ם מרוטנבורג הבעיתיות בדבר שלא בא לעולם היא חיסרון בגמירות דעת, כלומר, אדם לא סומך דעתו על קניין שכזה, וכוונתו לא מלאה. ולדעת רבי יחיאל מפריז הבעיתיות היא באפשרות של מעשה קניין לחול על החפץ שאינו בעולם. ישנם הליכים משפטיים שאין בהם צורך במעשה קניין כדי להחיל אותם. התחייבות וקניין של חתן וכלה ומשפחותיהם (מועד קטן יח ע"ב, וכן נפסק בשו"ע אבן העזר סימן נא סעיף א): ”דאמר רב גידל אמר רב: כמה אתה נותן לבנך - כך וכך, כמה אתה נותן לבתך - כך וכך. עמדו וקדשו - קנו. הן הן הדברים הנקנין באמירה”. מחילה על חוב. קניין והתחייבות של הציבור. ישנם קניינים רבים ושונים לפי סוג הנכס: קניית אישה - בכסף, בשטר, ובביאה. קניית קרקע - בכסף, בשטר, וחזקה. קניית מטלטלין - במשיכה, הגבהה, בחצר, ובאגב. קניית בהמות - כשאר מטלטלין ונוסף עליהם מסירה ורכוב. מכירת (המחאת) הלוואה - קניין מעמד שלשתן. יצירת הסכם עבודה - בתחילת העבודה על ידי הפועל. בנוסף, קניין סודר חל בכל הנכסים, וכן יש תוקף למעשה קניין המקובל בין הסוחרים - "סיטומתא". הרב אשר וייס חילק את מעשי הקניין לארבע קבוצות: הכנסה לרשות הקונה - קניין חצר, וקניין משיכה יצירת ראייה עבור הקונה על הקניין - קניין שטר ואודיתא מתן תמורה - כסף, חליפין (בארטר) וקניין סודר הפגנת בעלות - נעל גדר ופרץ קניין דברים הרב אהרון רובינפלד, תורת הקניינים (שלושה כרכים), ירושלים, תשנ"ב הערך "קניינים", באתר ויקישיבה (מתוך ספרו של אחיקם קשת קובץ יסודות וחקירות השלם) אסופת מאמרים בנושא דעת ומעשה בקניין, באתר ספריית אסיף פסקי דין רבניים בדיני מעשה קניין, באתר 'פסקים' (מאגר פסקי דין בדיני ממונות) רון קליינמן, יסודות הקניין – גמירות הדעת ומעשה הקניין, באתר אסיף, משפטי ארץ ג: קניין ומסחר חזון איש חו"מ, כב, דף נא, ד"ה כלל גדול משאת משה, קידושין, סי' ג, עמ' ה. קובץ שיעורים בבא בתרא רעו. הרב אשר וייס, תורת הקנין (תשע"ו), אתר תורה בייס
חזית הדון

חזית הדון הייתה קבוצת ארמיות, שהשתייכה לצבא הסובייטי במלחמת העולם השנייה, ומילאה תפקיד מרכזי בהשמדת הכוחות הגרמניים, שכותרו באזור סטלינגרד, במהלך קרב סטלינגרד. החזית הוקמה על פי החלטת הפיקוד העליון הסובייטי ב-30 בספטמבר 1942, על בסיס המפקדה והגייסות שהשתייכו לחזית סטלינגרד, וכמפקדה מונה גנרל קונסטנטין רוקוסובסקי, אחד המפקדים המוכשרים ביותר של הצבא האדום. כוחות החזית החזיקו בקו החזית מצפון לסטלינגרד, מנהר הוולגה ועד ממערב לעיקול הגדול של נהר הדון. הם ניהלו סדרת התקפות נגד העמדות הגרמניות מצפון לסטלינגרד במטרה לרתק כוחות גרמניים חזקים ככל האפשר, ובכך להקל את הלחץ הגרמני על הארמייה ה-62 בתוך העיר. בנובמבר 1942, ערב מתקפת הנגד הסובייטית באזור סטלינגרד כללה חזית הדון 3 ארמיות (הארמייה ה-24, הארמייה ה-65 והארמייה ה-66) בסיוע ארמיית האוויר ה-16. תחת פיקודה היו 22 דיוויזיות חי"ר, קורפוס שריון, ו-3 בריגדות טנקים עצמאיות. יעדה העיקרי של החזית במסגרת תוכנית מבצע אורנוס היה לרתק את שלושת הקורפוסים הגרמניים (קורפוס הפאנצר ה-14 והקורפוסים ה-8 וה-11), שהגנו על האגף השמאלי של הארמייה השישית, בעוד המתקפה הסובייטית העיקרית מונחתת על עמדות הארמייה הרומנית השלישית ממערב לנהר הדון במטרה לכתר את הכוחות הגרמניים באזור סטלינגרד. ב-19 בנובמבר פתחו כוחות החזית במתקפה על הכוחות הגרמניים שניצבו מולם, ולא איפשרו להם לבוא לעזרת הכוחות הרומניים ממערב להם. הכוחות הגרמניים מצפון לסטלינגרד, שהותקפו במקביל מחזיתם ומעורפם, נאלצו לסגת במהירות לכיוון העיר, לאחר שספגו אבדות כבדות בכוח אדם ובציוד. לאחר שבראשית דצמבר 1942 נכשלו מספר ניסיונות סובייטיים לחסל את הכוחות הגרמניים, שכותרו בכיס סטלינגרד, הבין הפיקוד הסובייטי העליון שמדובר במבצע מורכב, ושיש צורך לרכז כוחות גדולים לצורך המשימה. רוקוסובסקי הופקד על תכנון המבצע לחיסול כיס סטלינגרד (שקיבל את השם מבצע טבעת) וקיבל פיקוד על כל הכוחות הסובייטיים באזור סטלינגרד. הארמייה ה-21 מהחזית הדרום-מערבית והארמיות ה-62, ה-64 וה-57 מחזית סטלינגרד סופחו לחזית הדון לצורך המבצע המתוכנן. ב-10 בינואר 1943 פתחו כוחות חזית הדון במתקפה הסופית על כיס סטלינגרד לאחר הרעשה ארטילרית כבדה. הכוחות הגרמניים המכותרים התגוננו בעקשנות, אך לאחר שלושה שבועות של קרבות קשים, במהלכם נהרגו כ-100 אלף חיילים מכוחות הציר, נכנעו שרידי הארמייה השישית ב-2 בפברואר 1943. לאחר השלמת חיסול כיס סטלינגרד פורקה המפקדה של חזית הדון, ורוקוסובסקי הועבר לפקד על החזית המרכזית.